CELEX: C2006/178/68
Language: hu
Date: 2006-07-29 00:00:00
Title: T-153/06. sz. ügy:  2006. június 13-án  benyújtott kereset – European Association of Euro-Pharmaceutical Companies kontra Bizottság

29.7.2006   
            
            
               HU
            
            
               Az Európai Unió Hivatalos Lapja
            
            
               C 178/38
            
         2006. június 13-án benyújtott kereset – European Association of Euro-Pharmaceutical Companies kontra Bizottság
   (T-153/06. sz. ügy)
   (2006/C 178/68)
   Az eljárás nyelve: angol
   Felek
   
      Felperes: a European Association of Euro-Pharmaceutical Companies (Brüsszel, Belgium) (képviselők: W. Rehmann és M. Hartmann-Rüppel ügyvédek)
   
      Alperes: az Európai Közösségek Bizottsága
   Kereseti kérelmek
   A felperes azt kéri, hogy az Elsőfokú Bíróság
   
               —
            
            
               állapítsa meg a megsemmisítés iránti kereset elfogadhatóságát;
            
         
               —
            
            
               semmisítse meg a 2006. április 10-i D/201953 bizottsági határozatot, amely elutasította az EAEPC által a GlaxoSmithKline ellen az EK 82. cikkének megsértése miatt benyújtott három panaszát;
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb érvek
   A felperes a COMP/38.181, 38.274 és 38.275 EAEPC/Glaxo Greece (Imigran, Lamictal, Severent) ügyekben hozott, a felperes három panaszára vonatkozó bizottsági határozat megsemmisítését kéri, amelyekben azt állította, hogy a GlaxoSmithKline görög leányvállalata megsértette az EK 82. cikket azáltal, hogy megtagadta az Imigran, Lamictal, Severent értékesítését a görög gyógyszer-nagykereskedőknek, ezáltal korlátozta a párhuzamos kereskedelmet. A megtámadott határozat tájékoztatta a panaszost, hogy a görög versenyhatóság foglalkozik az üggyel és az 1/2003 tanácsi rendelet (1) 13. cikke alapján elutasította a panaszokat.
   Keresete alátámasztásaként a felperes arra hivatkozik, hogy a Bizottság megsértette az indokolási kötelezettséget. A felperes szerint az 1/2003 tanácsi rendelet 13. cikkének szövegére való puszta utalás nem elegendő ahhoz, hogy a panaszos értékelni tudja, miszerint a Bizottság minden tényt és körülményt figyelembe vett-e, és hogy a bíróság gyakorolni tudja felülvizsgálati jogkörét.
   A felperes továbbá azt állítja, hogy a Bizottság megsértette az EK 211. cikket és az EK 85. cikket, valamint az 1/2003 rendeletet azáltal, hogy nem vette át az ügyért való felelősséget a görög versenyhatóságtól az 1/2003 rendelet 11. cikkének (6) bekezdése alapján. A felperes szerint a Bizottság nem vette figyelembe, hogy a nemzeti eljárás túl sok időt vesz igénybe ahhoz, hogy megfelelő eredményt lehessen elérni, hogy a panaszok új és alapvető kérdéseket vetettek fel az EK versenyjog kapcsán, és olyan problémákra irányultak, amelyek több tagállamban fennállnak, valamint hogy a Bizottságnak biztosítania kell az EK versenyjog hatékony végrehajtását.
   
      (1)  A Szerződés 81. és 82. cikkében meghatározott versenyszabályok végrehajtásáról szóló, 2002. december 16-i 1/2003/EK tanácsi rendelet (EGT vonatkozású szöveg) (HL L 1., 1. o.; magyar nyelvű különkiadás 8. fejezet, 2. kötet, 205. o.)